《烛影摇红 再次虚斋先生梅词韵》
宋代·张矩

春小寒轻，南枝一夜阳和转。东君先递玉麟香，冷蕊幽芳满。

应把朱帘暮卷。更何须、金猊烟暖。千山月淡，万里尘清，酒樽经卷。

楼上胡床，笑谈声里机谋远。甲兵百万出胸中，谁谓江流浅。

憔悴狂胡计短。定相将、来朝悔晚。功名做了，金鼎和羹，卷藏袍雁。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。